Parikymppiselle miehelle on luettu syytteet miehen murhasta ja naisen törkeästä pahoinpitelystä. Väkivallanteot on tehty viime marraskuussa.

Syyttäjän mukaan teko on kokonaisuudessaan törkeä, ja siksi on nostettu syyte murhasta. KARI KAUPPINEN

Ulkomaalaiselle parikymppiselle miehelle on luettu maanantaiaamuna syytteet miehen murhasta ja naisen törkeästä pahoinpitelystä Etelä-Savon käräjäoikeudessa.

Syytetty on myöntänyt poliisin esitutkinnassa tapon, mutta ei murhaa. Mies on myöntänyt myös lyöneensä naista, jotta tämä menettäisi tajuntansa.

Kaakkois-Suomen ammattikorkeakoulu (Xamk) tiedotti viime vuonna tapahtuneen jälkeen, että uhri on Vietnamin kansalainen. Myös tekijä oli kampuksen opiskelija.

Tänään julkistetusta haastehakemuksesta selviää, että viime vuonna 1. marraskuuta syytetty mies on pahoinpidellyt naista tämän opiskelija-asunnossa. Tekijä on työntänyt naista vasten patteria ja painanut alas makuulle. Tämän jälkeen tekijä on lyönyt naista useita kertoja.

Vietnamilainen mies on mennyt estämään pahoinpitelyä. Silloin syytetty on lyönyt vietnamilaismiestä aluksi nyrkillä, ja myöhemmin puukolla ja veitsellä useita kertoja ylävartaloon, kaulan ja pään alueelle sekä molempiin käsiin.

Pahoinpiteli naisen

Poliisi kertoi jo viime vuonna esitutkinnan aikana, että tapahtumat alkoivat ulkomaalaisten opiskelijoiden käytössä olleesta asunnosta.

Haastehakemuksen mukaan mies oli yrittänyt puolustautua ja paennut ulos asunnosta. Tekijä oli seurannut häntä rappukäytävään ja jatkanut iskemistä teräaseella. Tekijä oli jatkanut väkivallantekoa myös sen jälkeen, kun uhri on maannut maassa.

Syytetty iski uhria teräaseella niin, että uhrille tuli 139 teräaseen aiheuttamaa pisto- tai viiltohaavaa päähän, kaulalle ja ylävartaloon sekä 23 teräaseen aiheuttamaa torjuntavammaa molempiin käsiin. Teräaseella tehdyt iskut ovat vaurioittaneet monia miehen ylävartalon luita ja sisäelimiä.

Syyttäjän mukaan teko on kokonaisuudessaan törkeä, ja siksi on nostettu syyte murhasta.

Puolustautumisen ja pakenemisen lisäksi teko on ollut syyttäjän mukaan törkeä siksi, että miesuhri oli vahvasti likinäköinen ja hänen silmälasinsa ovat pudonneet tapahtumien alkuvaiheessa keittiöön. Tämä on heikentänyt uhrin puolustuskykyä.

Syyttäjän mukaan tappo on tehty vakaasti harkiten. Syytetyn miehen tietokoneelta ja puhelimesta on löytynyt kidutukseen ja väkivaltaan liittyvää materiaalia, kuten puukkotappelun opetusvideo ja tappamiseen sekä kiduttamiseen liittyviä videoita. Hänen katsotaan suunnitelleen tekoa ja valmistautuneen siihen.

Syytetty on myöntänyt poliisin esitutkinnassa tapon ja halunsa tappaa ihmisen sekä suureksi osaksi esitetyn tapahtumien kulun.